**TLAČOVÁ SPRÁVA**

# SILNÝ ŠTÁT SA NEPÝTA PENTY AKÚ NEMOCNICU MÔŽE ŠTÁT POSTAVIŤ

**V piatok 12. januára 2024 predstavitelia Lekárskeho odborového združenia (ďalej LOZ) oboznámili verejnosť so zisteniami konfliktu záujmov na ministerstve zdravotníctva v súvislosti s analýzou týkajúcou sa  výstavby národnej nemocnice v Rázsochoch. Vyzvali predsedu strany Hlas-SD Petra Pellegriniho, aby urobil poriadok na ministerstve zdravotníctva a stopol konanie ministerky Zuzany Dolinkovej, ktorej kroky výrazne podporujú biznisové záujmy Penty na úkor občanov Slovenska.**

Predmetom tlačovej konferencie bola zmluva medzi Ministerstvom zdravotníctva SR a spoločnosťou The Boston Consulting Group, s.r.o. (ďalej BCG) so sídlom v Prahe uzavretej medzi sviatkami 28. decembra 2023. . (text zmluvy na <https://www.crz.gov.sk/zmluva/8769466/>)

Národná nemocnica by po tejto analýze mala mať len 578 lôžok, po prehodnotení 653. Pričom Fakultná nemocnica Nové Zámky má 660 lôžok a Fakultná nemocnica Trnava 638 lôžok. Ako uviedol predseda LOZ Peter Visolajský: *“Pýtame sa, prečo má mať národná nemocnica tak málo lôžok? Nakoľko štandardné národné nemocnice v Česku, či v Poľsku majú 100 a viac lôžok. Keď sa na to pozrieme bližšie, zistíme, že Nemocnica Bory patriaca Pente má 400 lôžok. Vzniká tak podozrenie, že táto analýza, ktorá odporúča novej Univerzitnej nemocnice 600 lôžok úmyselne ovplyvňuje plán s národnou nemocnicou nielen v počte lôžok tak, aby neohrozovali ich podnikateľské záujmy”.*

LOZ tak konštatuje, že jediným reálnym ohrozením biznis plánu Nemocnice Bory je nová Univerzitná nemocnica v Bratislave. Preto je nebezpečné, že Penta prostredníctvom svojich ľudí ovplyvňuje stratégiu pri výstavbe štátnej nemocnice vo svoj vlastný prospech.

LOZ sa pýta ministerstva zdravotníctva:

1. S kým je uzatvorená „zmluva s podobným obsahom“ ? Kto je vôbec tá tretia strana, ktorá dostane informácie?
2. Je vôbec možné, aby dal štát viac ako 69.000 eur bez DPH na analýzu, ktorú dostane aj verejnosti neznáma tretia strana?
3. Ako je vôbec možné zabezpečiť nezávislosť, ak si túto analýzu zaplatila aj tretia  strana?
4. Bude BCG používať údaje odovzdané MZ SR aj pre účely zmluvy s iným subjektom?
5. Prečo je PENTA HOSPITALS INTERNATIONALS (PHI)  v steering committee (riadiacom výbore)  analýzy?

PENTA si postaví nemocnicu bez ohľadu na potreby kraja, či štátu, nikoho sa nepýta a potom sa štát pýta PENTY akú nemocnicu môže a ako by potrebovala aby ju štát postavil?

1. Prečo ministerstvo nedalo do zmluvy aj opačnú podmienku, že cenné informácie od ministerstva neposkytne BCG tretej strane (napríklad konkurencii)?
2. Nastala zmena a ministerstvo plánuje lokálnu mestskú či krajskú nemocnicu namiesto národnej univerzitnej nemocnice?

Ak má byť Univerzitná nemocnica Bratislava skutočne národnou a koncovou nemocnicou a preberať najťažších pacientov z celého Slovenska, nemôže sa prispôsobovať potrebám okolitých malých nemocníc ako sú nemocnice Malacky, Skalica, Bory, či nemocnice Sv. Michala, ktoré sú uvedené v zmluve.

LOZ upozornila na konflikty záujmov viacerých zainteresovaných osôb, ktorí sa podieľajú na realizácii národnej nemocnice a zároveň majú prepojenie na finančnú skupinu Penta. Ide napríklad o Janu Kiškovú, bývalú zamestnankyňu skupiny Penta, ktorá má dodnes na ministerstve zdravotníctva na starosti prípravu výstavby nemocnice Rázsochy ešte od roku 2017. LOZ požaduje od ministerstva personálne vyvodenie zodpovednosti.

LOZ vyzýva predsedu strany Hlas-SD Petra Pellegriniho, aby si urobil poriadok na ministerstve zdravotníctva, ktoré má na starosti jeho strana. Pred voľbami sľuboval občanom silný štát. Silný štát má pomáhať ľuďom – hlavne chorým a chudobným, nie finančným skupinám a miliardárom.

 MUDr. Peter Visolajský

 predseda Lekárskeho odborového združenia